text: Søn anholdt - far død af sine kvæstelser
  15 august 2016 kl. 06.30
  En 63-årig mand er død efter hans 34-årige søn søndag aften gav ham skader i hovedet. Faren blev fløjet med helikopter overført til OUH, hvor han afgik ved døden.
  Syd- og Sønderjyllands Politi modtog søndag klokken 20.14 en anmeldelse om skænderi og slagsmål på en adresse i Ketting på Als.
  Ved politiets ankomst konstaterede man, at en 63-årig mand bl.a. havde pådraget sig livstruende skader i hovedet. Manden blev som følge heraf fløjet til Odense Universitets Hospital.
  Manden er mandag middag afgået ved døden.
  - Vi bliver kaldt ud til stedet, hvor en 63-årig mand er kommet til skade. Ved ankomst kan vi konstatere, at manden er så tilskadekommen, at han bliver afhentet med helikopter og fløjet til Odense Universitetshospital. Samtidig anholder vi mandens søn, siger Syd- og Sønderjyllands Politi til TV SYD.
  Sønnen, en 34-årig mand, bliver fremstillet klokken 14.00 mandag i lukket grundlovsforhør. Grundlovsforhøret afholdes ved Retten i Sønderborg.
  Fotograf Dan Stenstrup Pedersen, som også bor i Ketting, hvor dramaet udspillede sig sent søndag aften, fortæller til TV SYD, at det så dramatisk ud.
  - Vi var ikke i tvivl om, at det er alvorligt, fortæller fotografen.
  Beboere i Ketting fortæller desuden til TV SYD, at der over en længere periode har været en del uro omkring familien, som er tilflyttere til byen, og der har også været episoder med voldsomme skænderier og vold blandt familiemedlemmerne - især mellem far og søn.
  
  .
  